text: Festival fylder 35: I fantastisk form
  13 juni 2015 kl. 11.23
  For første gang i fem år har Nord-Als Musikfestival udsolgt begge dage
  Det er en meget glad formand, der i dag kan fejre 35-års jubilæum for Nord-Als Musikfestival i Nordborg. Vejret er godt og alle 3800 billetter til fredag og lørdag er solgt.
  - Vi havde udsolgt for en uge siden. Det giver en fantastisk ro, siger formand Karsten Fibiger til TV Syd.
  Festivallen har kæmpet med dårligt billetsalg i flere år. Men i år har de omrokeret pladsen og blandt andet lavet et festtelt for de unge og et for de voksne. På den måde vil de give folk mere end bare koncerterne.
  - Vi går efter den totale oplevelse. Musik kan man høre mange steder. Men vi har en fed stemning hele weekenden igennem, siger Karsten Fibiger.
  DJ'en Kato spiller som den sidste lørdag aften klokken 23.
  